სტუდენტი

**სტუდენტი** ( მეცადინე) — პირი, რომელიც უმაღლესი საგანმანათლებლო დაწესებულების წესდებით განსაზღვრული წესით ჩარიცხულია და სწავლობს ინსტიტუტში, უნივერსიტეტში ან სხვა საგანმანათლებლო დაწესებულებაში ბაკალავრიატის, მაგისტრატურის ან დიპლომირებული სპეციალისტის, ასევე დოქტორანტურის პროგრამის გასავლელად, რათა მიიღოს აკადემიური განათლება, განივითაროს პროფესიული უნარები და შეიძინოს შესაბამისი კვალიფიკაცია.

## სტუდენტობის ძირითადი მახასიათებლები
სტუდენტობა მნიშვნელოვანია როგორც პიროვნული, ისე სოციალური განვითარების პროცესში, რადგან სტუდენტები იძენენ არა მხოლოდ ცოდნას, არამედ კრიტიკულ აზროვნებას, ანალიტიკურ უნარებს და პრაქტიკულ გამოცდილებას. 

სტუდენტობა პირველ რიგში განათლებასა და აკადემიურ განვითარებაზეა ფოკუსირებული. უნივერსიტეტში სწავლა მოითხოვს თვითდისციპლინას, ანალიტიკურ აზროვნებას და კვლევითი უნარების განვითარებას. სტუდენტობის აკადემიური მახასიათებლები მოიცავს შემდეგ ძირითად ასპექტებს:

### განათლების საფეხურები
* ბაკალავრიატი — აკადემიური უმაღლესი განათლების პირველი საფეხური. ბაკალავრიატის საგანმანათლებლო პროგრამა არის აკადემიური უმაღლესი განათლების პირველი საფეხურის საგანმანათლებლო პროგრამა, რომელიც ითვალისწინებს შესაბამისი სპეციალობის საფუძვლების სწავლებას, რაც აუცილებელია პირის მიღებული კვალიფიკაციით მუშაობისათვის და მაგისტრატურაში შემდგომი სწავლისათვის. ბაკალავრიატში სტუდენტებს ევალებათ საკურსო და საბაკალავრო ნაშრომების დაწერა. საბაკალავრო ნაშრომი წარმოადგენს სტუდენტის მიერ ინდივიდუალურად შესასრულებელ შემაჯამებელ სამუშაოს, რითაც მოწმდება სპეციალობაში სტუდენტის არგუმენტაციის, ანალიზის უნარები და ასევე, პრობლემების ხედვისა თუ შეფასების შესაძლებლობები. მასში უნდა აისახოს სწავლის პერიოდში შეძენილი თეორიული და პრაქტიკული ცოდნა. საბაკალავრო ნაშრომი ითვალისწინებს სტუდენტის მიერ საკვალიფიკაციო თემის შერჩევას, საბაკალავრო ნაშრომის ხელმძღვანელის არჩევას, მასთან კონსულტირებასა და დამოუკიდებელ მუშაობას, საბაკალავრო ნაშრომის ირგვლივ ინფორმაციის შეგროვებას, დამუშავებასა და ანალიზს. საბაკალავრო ნაშრომის მიზანია სწავლის პროცესში მიღებული ცოდნის სისტემატიზაცია — დარგობრივი ცოდნის, კვლევითი, შემოქმედებითი თუ პრაქტიკული უნარ-ჩვევების გამოვლენა. საბაკალავრო ნაშრომის მიზანია, აგრეთვე — სტუდენტს განუვითაროს დამოუკიდებელი მუშაობის, ინფორმაციის ძიების, შეგროვების, კლასიფიკაციის, ანალიზისა და სინთეზის უნარები, საშუალება მისცეს მას, ჩამოაყალიბოს, წარმოაჩინოს და დაიცვას კვლევის მეთოდოლოგია, შეძლოს თეორიული ცოდნისა და შესასწავლი მასალის საკვლევ თემასთან ინტეგრირება.
* მაგისტრატურა — აკადემიური უმაღლესი განათლების მეორე საფეხური, უფრო სპეციალიზებული განათლება, რომელიც სიღრმისეულ ცოდნას აძლევს სტუდენტს. მაგისტრატურაში სტუდენტებს ევალებათ საკურსო და სამაგისტრო ნაშრომების დაწერა. სამაგისტრო ნაშრომი წარმოადგენს საგანამანათლებლო პროგრამის შემადგენელ სამეცნიერო-კვლევით/ანალიტიკურ და პრაქტიკულ კომპონენეტს, რომელიც უნდა შეასრულოს სტუდენტმა სამაგისტრო პროგრამის ფარგლებში და დაიცვას სამაგისტრო ნაშრომის დაცვის კომისიის ღია სხდომაზე. სტუდენტმა სამაგისტრო ნაშრომში უნდა შეძლოს კომპლექსური პრობლემების გადაწყვეტის ახალი, ორიგინალური გზების მოძიება, უახლესი მეთოდებისა და მიდგომების გამოყენებით უნდა გამოავლინოს კვლევის დამოუკიდებლად განხორციელების უნარი. ნაშრომში უნდა ჩანდეს, რომ სტუდენტს შეუძლია მონაცემებზე დაყრდნობით ინფორმაციის ინოვაციური სინთეზი და შეფასება; ასევე კომპლექსური ინფორმაციისა და უახლესი კვლევების კრიტიკული ანალიზის საფუძველზე დასაბუთებული დასკვნების ჩამოყალიბება. სამაგისტრო ნაშრომის მიზანია, სწავლის პროცესში მიღებული ცოდნის სისტემატიზაცია, დარგობრივი ცოდნის, კვლევითი, შემოქმედებითი თუ პრაქტიკული უნარ-ჩვევების გამოვლენა. ნაშრომში უნდა აისახოს სწავლების მოცემულ საფეხურზე შეძენილი თეორიული და პრაქტიკული ცოდნა. კერძოდ, სფეროს ღრმა და სისტემური ცოდნა, მათ შორის, ისეთი სპეციფიკური მეთოდების/საკითხების, რომელთა ძირითადი ნაწილიც ასახავს კვლევაზე დაფუძნებულ ახალ ცოდნას ან/და პროფესიულ პრაქტიკას.
* დოქტორანტურა — აკადემიური უმაღლესი განათლების მესამე საფეხური, რომელიც მოიცავს დამოუკიდებელ სამეცნიერო კვლევებს და დისერტაციის დაცვას. დოქტორანტურაში მთავარი აქცენტი კეთდება დისერტაციაზე, რომელიც უნდა შეიცავდეს ორიგინალურ კვლევას. დოქტორანტურაში მიღების წესი და წინაპირობები რეგულირდება შესაბამისი ფაკულტეტის დებულებით და დოქტორანტურის საგანმანათლებლო პროგრამით. დოქტორანტურაში სწავლის უფლება აქვს მაგისტრს, ან მასთან გათანაბრებული აკადემიური ხარისხის მქონე პირს. დოქტორანტურის  საგანმანათლებლო პროგრამა, არის სასწავლო კომპონენტისა და სამეცნიერო-კვლევითი კომპონენტის ერთობლიობა, რომელიც მიზნად ისახავს სამეცნიერო კადრის მომზადებას და მთავრდება დოქტორის აკადემიური ხარისხის მინიჭებით. დისერტაცია წარმოადგენს სამეცნიერო ნაშრომს, რომელსაც დოქტორანტი იცავს დოქტორის აკადემიური ხარისხის მოსაპოვებლად. დისერტაცია უნდა ასახავდეს კვლევის დასაბუთებულ შედეგებს და ქმნიდეს ახალ ცოდნას. დოქტორანტურის საგანმანათლებლო პროგრამის დასრულებისა და დისერტაციის დაცვის შემთხვევაში დოქტორანტს ენიჭება აკადემიური ხარისხი, რომლის დასახელება უნდა განისაზღვროს სწავლის სფეროების კლასიფიკატორის შესაბამისად.  
.]]

### სასწავლო პროცესის ელემენტები
* ლექციები, სემინარები და პრაქტიკული მეცადინეობები. სტუდენტები ესწრებიან ლექციებს, სადაც პროფესორები და მეცნიერები აწვდიან თეორიულ ცოდნას. სემინარებზე ხდება მასალის ანალიზი, დისკუსიები და პრეზენტაციები. პრაქტიკული მეცადინეობა წარმოადგენს უმაღლესი განათლების აუცილებელ კომპონენტს, რომელიც სტუდენტს ხელს უწყობს პროფესიონალად ჩამოყალიბებაში და აძლევს საშუალებას, მის მიერ მიღებული თეორიული ცოდნა განავითაროს პრაქტიკულ გარემოში.
* პრაქტიკული კურსის შინაარსის თვითშემეცნება და მიღებული გამოცდილების კრიტიკული გადამუშავება. პრაქტიკა შესაძლებლობას აძლევს სტუდენტს რეალურ სამუშაო გარემოში გამოსცადოს მიღებული ცოდნა და შეძენილი კომპეტენციები კიდევ უფრო დახვეწოს და განავითაროს.
* პრაქტიკა, პროგრამის მიზნებიდან გამომდინარე, შეიძლება იყოს სასწავლო, გაცნობითი, საწარმოო, ტექნოლოგიური და სხვა სახის. პრაქტიკის ობიექტი შეიძლება იყოს საგანმანათლებლო დაწესებულების სასწავლო-სამეცნიერო ლაბორატორია, სამეცნიერო-კვლევითი ინსტიტუტი, ცენტრი ან სხვა სტრუქტურული/ორგანიზაციული ერთეული, აგრეთვე სხვა საწარმო/ორგანიზაცია/დაწესებულება, რომელსაც აქვს პრაქტიკის ჩატარების სათანადო პირობები.
* გამოცდების ჩაბარება და შეფასების პროცესში მონაწილეობა. სტუდენტები იღებენ შეფასებებს გამოცდების, ესეებისა და პრაქტიკული დავალებების საფუძველზე. ხშირად გამოიყენება კრედიტების ტრანსფერისა და დაგროვების ევროპული სისტემა (ECTS), რომელიც განსაზღვრავს სტუდენტის მიერ მიღებულ აკადემიურ პროგრესს.
* პროექტები და პრაქტიკული სამუშაოები. ბევრი სასწავლო პროგრამა მოიცავს პრაქტიკულ სამუშაოებს, რაც სტუდენტს საშუალებას აძლევს გამოიყენოს მიღებული ცოდნა რეალურ სიტუაციებში. გუნდური პროექტები და კვლევები ხელს უწყობენ კოლაბორაციულ და პრობლემების გადაჭრის უნარების განვითარებას.

### სტუდენტის უფლებები
სტუდენტს უფლება აქვს: 
* მიიღოს ხარისხიანი განათლება.
* მონაწილეობა მიიღოს სამეცნიერო-კვლევით საქმიანობაში.
* გაეცნოს საგანმანათლებლო დაწესებულების შიდა ნორმატიულ დოკუმენტებს, რომლითაც განისაზღვრება მისი უფლებები და ვალდებულებები, ეთიკისა და აკადემიური კეთილსინდისიერების ნორმები.
* საგანმანათლებლო დაწესებულების მიერ დადგენილი წესით თანაბარ პირობებში ისარგებლოს საგანმანათლებლო დაწესებულების მატერიალურ-ტექნიკური, საბიბლიოთეკო, საინფორმაციო და სხვა საშუალებებით.
* შეიჩეროს და აღიდგინოს ან შეიწყვიტოს სტუდენტის სტატუსი.
* საგანმანათლებლო დაწესებულების წესდებით დადგენილი წესით აირჩიოს წარმომადგენელი და არჩეულ იქნეს სტუდენტური თვითმმართველობის, ფაკულტეტისა და უნივერსიტეტის მართვის წარმომადგენლობით ორგანოებში.
* თავისუფლად დააფუძნოს ან/და გაერთიანდეს სტუდენტურ ორგანიზაციებში თავისი ინტერესების შესაბამისად.
* თავისუფლად გამოხატოს საკუთარი აზრი და დასაბუთებული უარი თქვას იმ იდეათა გაზიარებაზე, რომელსაც სთავაზობენ სასწავლო პროცესის მიმდინარეობისას.
* ისარგებლოს მობილობის უფლებით მოქმედი კანონმდებლობითა და საგანმანათლებლო დაწესებულების მიერ დადგენილი წესით.
* მოქმედი კანონმდებლობისა და საგანმანათლებლო დაწესებულების მიერ დადგენილი წესის შესაბამისად სახელმწიფოსგან, საგანმანათლებლო დაწესებულებისაგან ან სხვა წყაროებიდან მიიღოს სტიპენდია, ფინანსური ან მატერიალური დახმარება, სხვა სახის შეღავათები.
* მონაწილეობა მიიღოს საგანმანათლებლო პროგრამის შემუშავების, შეფასებისა და განვითარების პროცესში.
* პერიოდულად მოახდინოს აკადემიური პროგრამებისა და აკადემიური პერსონალის მუშაობის შეფასება.
* ჩაერთოს საუნივერსიტეტო აქტივობებში, მიმდინარე პროექტებში და ღონისძიებებში.
* ისარგებლოს აკადემიური შვებულებით საგანმანათლებლო დაწესებულების მიერ დადგენილი წესით.
* განახორციელოს საგანმანათლებლო დაწესებულების წესდებითა და მოქმედი კანონმდებლობით მისთვის მინიჭებული სხვა უფლებამოსილება.

### სტუდენტის მოვალეობები და საქმიანობა
სტუდენტის მოვალეობები და საქმიანობა მრავალფეროვანია და შედგება აკადემიური, პრაქტიკული, პიროვნული და სოციალური ასპექტებისგან. ძირითადად კი მოიცავს სწავლას, კვლევას, პროექტებზე მუშაობას და სხვა აკადემიურ აქტივობებს. ეს ყველაფერი მიზნად ისახავს ცოდნის გაღრმავებას, პრაქტიკული უნარების განვითარებას და პროფესიული კარიერისთვის საჭირო კომპეტენციების ჩამოყალიბებას. სტუდენტი უნდა იცავდეს აკადემიურ ეთიკას, უნდა იყოს პასუხისმგებელი თავის ქცევაზე და აკადემიურ გარემოში შესაბამისი ქცევის წესების დაცვაზე.

* სტუდენტი ვალდებულია დაიცვას საგანმანათლებლო დაწესებულების მოქმედი წესები — წესდება, შინაგანაწესი, ეთიკის კოდექსი და საგანმანათლებლო დაწესებულებაში დადგენილი სხვა რეგულაციები.
* გაუფრთხილდეს საგანმანათლებლო დაწესებულების რეპუტაციას და პრესტიჟს, არ გაავრცელოს გადაუმოწმებელი ინფორმაცია საგანმანათლებლო დაწესებულების შესახებ. 
* არ დაუშვას ადმინისტრაციული, აკადემიური, სამეცნიერო და მოწვეული პერსონალის, სტუდენტების მიმართ უხეში და დამამცირებელი მოქმედება, ძალადობა და შეურაცხყოფა.
* არ დაუშვას აზარტული თამაშები, ალკოჰოლური და ნარკოტიკული საშუალებების, აგრეთვე პოლიტიკური და რელიგიური სააგიტაციო, სარეკლამო ფურცლებისა და პროკლამაციების გავრცელება და მსგავსი წარწერების გაკეთება საგანმანათლებლო დაწესებულების შენობაში.
* არ დაუშვას საგანმანათლებლო დაწესებულების ტერიტორიაზე პოლიტიკური ხასიათის გამოსვლებისა და მიტინგების მოწყობა. აგრეთვე, საგანმანათლებლო დაწესებულების პრესტიჟის, სახელისა და საქმიანი რეპუტაციის შემლახველი სხვა ქმედების განხორციელება.
* დაესწროს ლექციებს, სემინარებს, ლაბორატორიულ, პრაქტიკულ და სხვა სახის მეცადინეობებს, შეასრულოს საგანმანათლებლო პროგრამით და მისი კომპონენტებით გათვალისწინებული სამუშაოები, მონაწილეობა მიიღოს შუალედურ შეფასებებსა და გამოცდებში.
* გაუფრთხილდეს და რაციონალურად გამოიყენოს საგანმანათლებლო დაწესებულების მატერიალურ-ტექნიკური ბაზა, საინფორმაციო, საბიბლიოთეკო და სხვა რესურსები და საშუალებები.
* სამეცნიერო და კვლევითი საქმიანობა. აკადემიურ სამეცნიერო კვლევებში მონაწილეობა. სტუდენტები ხშირად მონაწილეობენ სამეცნიერო კვლევებში, რომლებიც ხელს უწყობენ ინოვაციურ აღმოჩენებს. 
* გამოცდების ჩაბარება და აკადემიური კრიტერიუმების დაკმაყოფილება.
* აკადემიური კონფერენციები და პუბლიკაციები. მათ შეუძლიათ დაწერონ სამეცნიერო ნაშრომები, რომლებიც შემდეგ ქვეყნდება აკადემიურ ჟურნალებში.
* სასწავლო, სამეცნიერო, საგანმანათლებლო პროექტებში, ლაბორატორიულ და ჯგუფურ სამუშაოებში მონაწილეობა.

### სტუდენტური ცხოვრების ასპექტები
სტუდენტური ცხოვრება აკადემიურ სწავლებასთან ერთად, მნიშვნელოვან როლს ასრულებს პიროვნული და პროფესიული განვითარების პროცესში. სტუდენტური ორგანიზაციები, კულტურული და სპორტული აქტივობები, მოხალისეობა და სოციალური ინიციატივები სტუდენტებს ეხმარება, გაიღრმავონ უნარები, შექმნან კავშირები და მოემზადონ რეალური სამყაროს გამოწვევებისთვის.

სტუდენტური ცხოვრება უნივერსიტეტში ბევრად მეტია, ვიდრე მხოლოდ ლექციებზე დასწრება და გამოცდებისთვის მომზადება. ეს არის პერიოდი, როდესაც ახალგაზრდა ადამიანები აყალიბებენ საკუთარ პიროვნებას, იღებენ გამოცდილებას და ქმნიან კავშირებს, რომლებიც მომავალ კარიერაში მნიშვნელოვან როლს შეასრულებს.

* აკადემიური გამოცდილება და განვითარება — სტუდენტური ცხოვრება პირველ რიგში სწავლას უკავშირდება, მაგრამ ეს პროცესი არ შემოიფარგლება მხოლოდ სალექციო დარბაზით. სტუდენტებს ხშირად ეძლევათ შესაძლებლობა, ჩაერთონ კვლევით პროექტებში, დაესწრონ სემინარებსა და კონფერენციებს და იმუშაონ ჯგუფურ დავალებებზე, რაც ხელს უწყობს მათ ინტელექტუალურ განვითარებას.

* სტუდენტური კლუბები, ორგანიზაციები და გაერთიანებები — ეს შეიძლება იყოს პროფესიული ასოციაციები, რომლებიც კარიერული ზრდისთვის არის შექმნილი; უცხოური ენებისა და კულტურის სტუდენტური კლუბები, რომლებიც სტუდენტებს განსხვავებული კულტურების გაცნობაში ეხმარება, ხელს უწყობს უკეთ შეისწავლონ სხვადასხვა ქვეყნის კულტურა და ენა, გაიცნონ და დაუახლოვდნენ ამ თემატიკით დაინტერესებულ სტუდენტებს და შეიძინონ ღონისძიებათა ორგანიზების გამოცდილება; სამეცნიერო საზოგადოებები, რომლებიც კვლევებსა და ინოვაციურ პროექტებზე მუშაობენ; სპორტული კლუბები, რომლებიც ჯანმრთელობასა და გუნდურობას უწყობენ ხელს.

* სოციალური ცხოვრება და კულტურული ღონისძიებები — სტუდენტური წლები დაუვიწყარია უნივერსიტეტში გამართული ღონისძიებების, ფესტივალების, სპექტაკლებისა და მუსიკალური საღამოების გამო. ასეთი აქტივობები არა მხოლოდ გართობისთვის არის მნიშვნელოვანი, არამედ ხელს უწყობს სტუდენტებს ურთიერთობების დამყარებაში, ახალი მეგობრების შეძენასა და სხვადასხვა უნარების განვითარებაში.

* მოხალისეობა და სოციალური აქტივობები — ბევრი სტუდენტი ჩართულია სხვადასხვა საზოგადოებრივ და გარემოსდაცვით აქტივობებში. მოხალისეობა არა მხოლოდ საზოგადოებრივი სარგებლის მოტანის საშუალებაა, არამედ სოციალური პასუხისმგებლობის გამომუშავებისა და განვითარების საუკეთესო საშუალებაც.

* საერთაშორისო გაცვლითი პროგრამები — თუ სტუდენტი სხვა ქალაქში ან ქვეყანაში სწავლობს, მას უწევს დამოუკიდებლად ცხოვრება, რაც ნიშნავს ფინანსური პასუხისმგებლობის გაწევას, დროის მართვასა და სხვადასხვა ყოფითი უნარების განვითარებას.

* სტუდენტური დასაქმება, პროფესიული პრაქტიკა და სტაჟირება — სწავლის პარალელურად ბევრი სტუდენტი ცდილობს გამოცდილება შეიძინოს სამუშაო ბაზარზე. სტაჟირებები და ნახევარ განაკვეთზე მუშაობა ეხმარება მათ კარიერის სწორად დაგეგმვაში და პრაქტიკული ცოდნის შეძენაში.

### პროფესიული განვითარების შესაძლებლობები
* სტაჟირება და პრაქტიკული გამოცდილება.
* კარიერული ცენტრები და დასაქმების ბაზრები.
* პროფესიული ურთიერთობებისა და სასარგებლო კავშირების დამყარება (ნეთვორქინგის განვითარება).

## სტუდენტობის მნიშვნელობა
სტუდენტობა არის ცხოვრების უმნიშვნელოვანესი ეტაპი, რომელიც განსაზღვრავს როგორც პიროვნულ, ისე პროფესიულ მომავალს. ეს პერიოდი აერთიანებს სწავლას, პიროვნულ განვითარებას, საზოგადოებრივ აქტივობებს და კარიერული გზის ჩამოყალიბებას. წარმატებული სტუდენტობა მოითხოვს შრომას, მოტივაციასა და მუდმივ განვითარებას, რაც საბოლოოდ უზრუნველყოფს წარმატებულ კარიერასა და ცხოვრების მაღალ ხარისხს.

სტუდენტებს მოეთხოვებათ დამოუკიდებლად მუშაობა და დროის ეფექტური მართვა. ლექციებსა და სემინარებს მიღმა ისინი თავად უნდა დაეუფლონ დამატებით ლიტერატურას. უნივერსიტეტში სწავლა მოითხოვს კრიტიკულ აზროვნებას და ნაშრომების ანალიზის უნარს. სტუდენტები ეჩვევიან სხვადასხვა შეხედულების შეფასებას და ინფორმაციის მეცნიერულად დასაბუთებას. სტუდენტები ხშირად ამზადებენ პრეზენტაციებს, რაც ავითარებს მათ გამომსახველობასა და არგუმენტაციის უნარს. ეს უნარი მნიშვნელოვანი ხდება მომავალი კარიერისთვის.

 ლექციაზე ჰელსინკის ტექნოლოგიის უნივერსიტეტში.]]
### პიროვნული განვითარება
* კრიტიკული და შემოქმედებითი აზროვნების უნარის განვითარება.
* თვითდისციპლინის, დროის მართვისა და დამოუკიდებელი სწავლის უნარის გამომუშავება.
* სოციალური ურთიერთობების გაუმჯობესება და პრობლემების გადაჭრის უნარის განვითარება.
* ფინანსური დამოუკიდებლობის, პასუხისმგებლობისა და თვითორგანიზაციის უნარის განვითარება.
* განსხვავებული მოსაზრებების ანალიზისა და შეფასების უნარის გამომუშავება.
* თვითგამოხატვისა და ინოვაციური იდეების განვითარების შესაძლებლობა.

### კარიერული შესაძლებლობები
* განათლება წარმოადგენს კარიერული წინსვლის საფუძველს.
* კვალიფიციური სტუდენტები უკეთეს დასაქმების შესაძლებლობებს იღებენ.
* უნივერსიტეტი შეიძლება გახდეს ინოვაციებისა და სამეწარმეო იდეების განვითარებისთვის კარგი პლატფორმა.

### როლი საზოგადოებაში
* განათლებული სტუდენტები ხელს უწყობენ საზოგადოებრივ პროგრესს.
* ისინი ხშირად არიან სოციალური ცვლილებების ინიციატორები.
* სტუდენტური მოძრაობები მნიშვნელოვან გავლენას ახდენენ პოლიტიკასა და კულტურაზე.

### საერთაშორისო განათლება და გაცვლითი პროგრამები
* სტუდენტებს აქვთ შესაძლებლობა ისწავლონ სხვა ქვეყანაში, მაგალითად, Erasmus+ ან Fulbright პროგრამების მეშვეობით.
* ეს ხელს უწყობს კულტურათშორის ურთიერთობებს, საერთაშორისო გამოცდილების დაგროვებას და ენების უკეთ შესწავლას.
* დიპლომის აღიარება და საერთაშორისო აკრედიტაცია — მრავალი უნივერსიტეტი მუშაობს საერთაშორისო აკრედიტაციის სტანდარტების მიხედვით, რაც სტუდენტებს აძლევს უფრო ფართო კარიერულ პერსპექტივას.

## განათლებული სტუდენტების როლი საზოგადოებაში
განათლებული სტუდენტები მნიშვნელოვან როლს ასრულებენ საზოგადოებრივი პროგრესის ჩამოყალიბებასა და განვითარებაში. მათი ცოდნა, კრიტიკული აზროვნება და აქტიური ჩართულობა საზოგადოებრივ ცხოვრებაში ხელს უწყობს ინოვაციების დანერგვას, დემოკრატიული ფასეულობების გაძლიერებას და სოციალური პრობლემების გადაჭრას. განათლებული სტუდენტები არა მხოლოდ პირად წარმატებას აღწევენ, არამედ ქმნიან უკეთეს მომავალს მთელი საზოგადოებისათვის. მათი მონაწილეობა მეცნიერებაში, პოლიტიკაში, ეკონომიკაში და სოციალურ სფეროებში საზოგადოებრივი პროგრესის საწინდარია.

### ინოვაციების და ტექნოლოგიური პროგრესის ხელშეწყობა
* მეცნიერებისა და ტექნოლოგიის განვითარებაში მონაწილეობა.
* კვლევების განხორციელება და ახალი იდეების გენერირება.
* სტარტაპების და ინოვაციური პროექტების წამოწყება.

### სოციალური და პოლიტიკური აქტივიზმი
* სტუდენტები ხშირად არიან საზოგადოებრივი მოძრაობების და დემოკრატიული ცვლილებების ინიციატორები.
* უფლებების დაცვა და სამოქალაქო საზოგადოების გაძლიერება.
* ეკოლოგიურ და სოციალურ პრობლემებზე ყურადღების გამახვილება და მათი გადაჭრის გზების ძიება.

### განათლების დონის ამაღლება
* განათლებული სტუდენტები ახალ თაობას გადასცემენ ცოდნასა და გამოცდილებას.
* კრიტიკული აზროვნების კულტურის გავრცელება.
* აკადემიური და საგანმანათლებლო სტანდარტების გაუმჯობესებაში ჩართულობა.

### ეკონომიკური ზრდის ხელშეწყობა
* მაღალკვალიფიციური კადრების მომზადება.
* ახალი ბიზნესების და ეკონომიკური შესაძლებლობების შექმნა.
* საერთაშორისო თანამშრომლობის გაძლიერება.

## სტუდენტები როგორც საზოგადოებრივი ცვლილებების მამოძრავებელი ძალა
სტუდენტები ისტორიულად ყოველთვის იყვნენ სოციალური, პოლიტიკური და დემოკრატიული ცვლილებების ინიციატორები. მათი ენერგია, იდეალიზმი და კრიტიკული აზროვნება ხშირად წარმოადგენდა საზოგადოების გარდაქმნის მნიშვნელოვან მამოძრავებელ ძალას. განათლების მიღების პროცესში ისინი ეცნობიან სოციალურ უსამართლობას, ეკონომიკურ პრობლემებს და პოლიტიკურ გამოწვევებს, რაც მათ უბიძგებს საზოგადოებრივ პროცესებში აქტიური ჩართულობისკენ.

სტუდენტებმა მნიშვნელოვანი როლი ითამაშეს სხვადასხვა ქვეყანაში დემოკრატიული პროცესების დაჩქარებაში. მათი პროტესტები ხშირად ეწინააღმდეგებოდა დიქტატურულ რეჟიმებსა და ავტორიტარულ მმართველობას. 1960-იანი წლების სტუდენტურ გამოსვლებს დასავლეთში (მაგ., 1968 წლის მოვლენები საფრანგეთში), კულტურული და პოლიტიკური ცვლილებების ერთ-ერთი მთავარ განმაპირობებელ ფაქტორად მიიჩნევენ.

სტუდენტები ყოველთვის იყვნენ ცვლილებების კატალიზატორები, რომლებიც თავიანთი ცოდნით, ენთუზიაზმითა და აქტიურობით საზოგადოებას გარდაქმნიდნენ. მათი როლი თანამედროვე მსოფლიოში კვლავაც მნიშვნელოვანია, რადგან ისინი აგრძელებენ ბრძოლას სოციალური სამართლიანობის, დემოკრატიისა და პროგრესის სახელით.

### სამოქალაქო უფლებებისა და სოციალური სამართლიანობისთვის ბრძოლა
* აშშ-ში 1960-იან წლებში სტუდენტები აქტიურად მონაწილეობდნენ სამოქალაქო უფლებების მოძრაობაში (Civil Rights Movement).
* მათი აქტიურობა დაეხმარა დისკრიმინაციის წინააღმდეგ კანონების მიღებას და სოციალური სამართლიანობის გაუმჯობესებას.
* სტუდენტური მოძრაობები ხშირად იყვნენ გლობალური ეკოლოგიური პრობლემებისა და გენდერული თანასწორობის საკითხების დამცველები.

### გარემოსდაცვითი აქტივიზმი
სტუდენტური აქტივიზმი მნიშვნელოვან როლს ასრულებს გარემოსდაცვითი პრობლემების წინააღმდეგ ბრძოლაში. თანამედროვე ახალგაზრდობა უფრო და უფრო აქტიურად ერთვება ეკოლოგიური პრობლემების მოგვარებაში, ცდილობს დაამკვიდროს მდგრადი განვითარების პრინციპები და შეამციროს კლიმატის ცვლილების ნეგატიური შედეგები.

სტუდენტური ჯგუფები სხვადასხვა უნივერსიტეტებში ეწევიან ეკოლოგიურ კამპანიებს, როგორიცაა ნარჩენების გადამუშავება, ენერგიის ეფექტური გამოყენება და მწვანე სივრცეების შექმნა. კამპანიები ხშირად მოიცავს სხვადასხვა ინიციატივებს სასწავლო დაწესებულებებში ეკოლოგიური სტანდარტების გასაუმჯობესებლად. სტუდენტური აქტივიზმი მნიშვნელოვან გავლენას ახდენს ეკოლოგიურ პოლიტიკასა და გარემოსდაცვით ცვლილებებზე. მათი ენერგია, ინოვაციური იდეები და სოციალური პასუხისმგებლობა ხელს უწყობს კლიმატის ცვლილებასთან ბრძოლას, ბიომრავალფეროვნების დაცვას და მდგრადი განვითარების ხელშეწყობას.

* სტუდენტები მონაწილეობენ კვლევებში, რომლებიც ეხება ბიომრავალფეროვნებას, კლიმატის ცვლილებას და ეკოსისტემების დაცვას.
* ხშირად თანამშრომლობენ არასამთავრობო ორგანიზაციებთან და სამთავრობო ინსტიტუტებთან.
* სტუდენტური ორგანიზაციები ახორციელებენ კამპანიებს, რომლებიც მოიცავს ნარჩენების დახარისხებასა და გადამუშავების კულტურის განვითარებას.
* სტუდენტები ხშირად ერთვებიან ტყეების გაშენებისა და გადაშენების პირას მყოფი სახეობების დაცვის კამპანიებში.
* უნივერსიტეტებში ეწყობა სემინარები და საჯარო ლექციები გარემოსდაცვით საკითხებზე.
* სტუდენტები პეტიციების, პროტესტების და დებატების გზით ცდილობენ გარემოსდაცვითი კანონმდებლობის გაუმჯობესებას.
* სტუდენტები სოციალურ მედიაში და სხვადასხვა პლატფორმაზე ავრცელებენ ინფორმაციას გარემოსდაცვით საკითხებზე.

## უმაღლესი განათლების საფეხურები საქართველოში
2025 წლისთვის არსებული მდგომარეობით საქართველოში უმაღლესი განათლება სამი საფეხურისგან შედგება: ბაკალავრიატი, მაგისტრატურა და დოქტორანტურა. უმაღლეს საგანმანათლებლო დაწესებულებაში ერთი სასწავლო წლის განმავლობაში საგანმანათლებლო პროგრამა მოიცავს საშუალოდ 60 კრედიტს.

სწავლების პირველი საფეხურის (ბაკალავრიატი) საგანმანათლებლო პროგრამა შედგება არანაკლებ 240 კრედიტისგან. უმაღლესი განათლების პირველი საფეხური შეიძლება მოიცავდეს მასწავლებლის მომზადების საგანმანათლებლო პროგრამას. ბაკალავრიატში სწავლის უფლება აქვს მხოლოდ სრული ზოგადი განათლების დამადასტურებელი სახელმწიფო სერტიფიკატის მფლობელს ან მასთან გათანაბრებულ პირს.

მეორე საფეხურის (მაგისტრატურა) საგანმანათლებლო პროგრამა მოიცავს არანაკლებ 120 კრედიტს. მაგისტრატურაში სწავლის უფლება აქვს არანაკლებ ბაკალავრის ან მასთან გათანაბრებული აკადემიური ხარისხის მქონე პირს. სამედიცინო/სტომატოლოგიური განათლების პროგრამა არის ერთსაფეხურიანი უმაღლესი საგანმანათლებლო პროგრამა, რომელიც მთავრდება დიპლომირებული მედიკოსის/სტომატოლოგის აკადემიური ხარისხის მინიჭებით. დიპლომირებული მედიკოსის 360-კრედიტიანი ან დიპლომირებული სტომატოლოგის 300-კრედიტიანი საგანმანათლებლო პროგრამის გავლის შედეგად მინიჭებული აკადემიური ხარისხი გათანაბრებულია მაგისტრის აკადემიურ ხარისხთან.

სწავლების მესამე საფეხური (დოქტორანტურა) შედგება არანაკლებ 180 კრედიტისაგან. დოქტორანტურაში სწავლის უფლება აქვს არანაკლებ მაგისტრის ან მასთან გათანაბრებული აკადემიური ხარისხის მქონე პირს.

სწავლის ყოველი საფეხურის გავლის შემდეგ გაიცემა სათანადო დიპლომი. უმაღლესი საგანმანათლებლო დაწესებულება უფლებამოსილია საგანმანათლებლო პროგრამის ნაწილის გავლის შემთხვევაში მიანიჭოს სტუდენტს შუალედური კვალიფიკაცია. შუალედური კვალიფიკაციის მინიჭება დასაშვებია შესაბამისი საგანმანათლებლო პროგრამის ნაწილის გავლისთვის დადგენილი სწავლის შედეგების მიღწევის შემდეგ, რომელიც არ შეიძლება იყოს საგანმანათლებლო პროგრამით გათვალისწინებული კრედიტების ნახევარზე ნაკლები.

## იხილეთ აგრეთვე
* სტუდენტთა უფლებები
* განათლება
* აბიტურიენტი

## რესურსები ინტერნეტში
* განმარტება უცხო სიტყვათა ლექსიკონში
* განმარტება საქართველოს საკანონმდებლო ტერმინთა ლექსიკონში
* უმაღლესი განათლების სისტემა საქართველოში
* უმაღლესი განათლება საქართველოში
* საქართველოს განათლების სისტემის გზამკვლევი
* კრედიტების ტრანსფერისა და დაგროვების ევროპული სისტემა (ECTS) და დიპლომის დანართი
* სტუდენტი — განათლების ხარისხის განვითარების ეროვნული ცენტრი
* უმაღლესი განათლების ხარისხის უზრუნველყოფა
* უმაღლესი განათლების ევროპული სივრცე და ბოლონიის პროცესი
* საქართველოს სტუდენტური ორგანიზაციების ასოციაცია
* ევროპის სტუდენტური გაერთიანება (ESU)
* საქართველოს კანონი უმაღლესი განათლების შესახებ

## კომენტარები
## სქოლიო
კატეგორია:განათლება
კატეგორია:აკადემიური განათლება
კატეგორია:უმაღლესი განათლება
კატეგორია:სტუდენტები